Het jy geweet as jy enigiets op rekening of skuld koop, word jou betaalinligting by ’n kredietburo aangeteken. Betaal jy nie getrou nie, kry jy ’n swak gradering.
Dit is dus belangrik om gereeld te kyk hoe jou kredietrekord lyk; anders kry jy dalk net ’n onverwagte skok.
Dit bevestig net jy het ’n rekening by ’n kredietverskaffer en wys jou betaalgeskiedenis. Dit is hoekom jy dit moet dophou:
As jy om krediet of ’n lening aansoek doen, kyk die voornemende verskaffer eers na jou kredietprofiel om vas te stel of jy ’n risiko inhou. Onthou: Hulle moet eers jou toestemming kry om dit te doen.
Jy kan sien of jy ’n slagoffer van identiteitsbedrog is. As dit foutiewe inligting bevat, kan jy dit laat regstel.
SO WERK DIT: Jy wil byvoorbeeld om ’n huislening aansoek doen. Die bank trek jou kredietrekord en sien jy raak soms agterstallig met betalings en het reeds talle lenings.
Op grond daarvan besluit hulle dis ’n groter risiko om vir jou geld te leen. Hulle sal dalk steeds ’n lening toestaan, maar vir ’n kleiner bedrag as wat jy wou hê omdat die lener reken jy het reeds baie skuld en sal nie die groter lening kan bekostig nie.
As jou rekord egter wys jy is ’n getroue betaler en het min ander skuld, behoort jy makliker ’n lening te kry en boonop teen ’n goeie rentekoers omdat jy ’n laer risiko is.
Watter kredietgewers navrae oor jou gehad het, enige swakbetalingkennisgewings, die kere dat jy nie betyds betaal het nie en of jy al gesekwestreer is.
As jy vir niebetaling gelys is, kry jy ’n kennisgewing op jou kredietrekord wat ’n jaar daar sal bly. Dit moet verwyder word wanneer jy die skuld betaal.
Jy kan op jou kredietrekord sien as ’n rekening in jou naam oopgemaak is. As jy niks daarvan weet nie, is dit bedrog.